2017 aasta eelarvesse tehtud ettepanekud ja vallavalitsuse seisukohad neile. 09.01.2017

**Vallavalitsuse ettepanek**: suurendada Aruküla PK mooduljuurdeehituse maksumust **250 000** euro võrra. Põhjendus – eelarves arvestatud 3 klassiruumi rajamisega. Vaja ka laiendada sööklat. Selleks liigutatakse raamatukogu algkoolimajja, raamatukogu arvel suurendatakse sööklat. Raamatukogu kasutusse minevad klassid viiakse moodulitesse. Kolme klassi asemel on vaja 5 klassi + abiruumid. Projektimaht kahekordistub. Lisanduvad vundamendi ehituse kulu (kahekordne moodul vajab vundamenti) ja ehitusjärelevalve kulu.

**Vallavalitsuse ettepanek**: päästeameti ettekirjutuse kohased tuletõkke uksed 15000.-

**Vallavalitsuse ettepanek**: Raasiku tervisekeskuse katuse renoveerimine 36000.-

**Vallavalitsuse täiendus**: Sotsiaalmaksu mitte vähenemisest lisandub 14000.-

**Arengu ja planeerimiskomisjon, T.Rühka, vallavalitsus**: lülitada eelarvesse Raasiku valla ÜP koostamine. Seoses HR-iga oli tegevus edasi lükatud. Täna on Raasiku iseseisev jätkamine seaduse kohaselt tagatud ja ÜP tegemine tuleb käivitada. Loogiline oleks seda teha tavapärases menetluses – lisada eelarvestrateegiasse ja sealt 2018 eelarvesse, kuid vabatahtlike ühinemiste arvu teades on selge, et kõik need ühinejad peavad alustama ÜP-de ümber tegemist ja see viib üldplaneeringu koostamise kogemusega konsultantide defitsiidini ja kindlasti ka teenuse hinna tõusuni. Seega on mõistlik mitte viivitada ja algatada ÜP juba 2017 aastal. Eeldatav maksumus koos KSH-ga (selgub hankest) on u 50000.-. Menetluse aeg 2 aastat, seega 2017 eelarvesse mõistlik arvestada **25 000** eurot.

**Olev Liivandi ettepanek**: alustada 2017 aasta neljandas kvartalis Raasiku kooli teise etapi(võimla)ehitamist 200 000 euro eest ning lõpetada objekt 2018 aastal.

**Vallavalitsuse seisukoht**: Toetav, kuid järgmise tegevuskava alusel. Enne ehitushanke tegemist vajalik koostada tööprojekt + sellele ka seadusest tulenevalt ekspertiis. Põhjenduseks. PB Dialoog põhiprojekt momendil ehitusel oleva raamatukogu osas on täis vigu, mis on välja tulnud ehituse käigus või tööprojekti koostamisel (oli hanke osa), seega täpsema ehitushanke tegemiseks on vajalik eelnevalt koostada tööprojekt. Seda enam, et spordihoone rajamine on ehituslikult oluliselt keerukam kui raamatukogu ehitus, sest ehitus hõlmab ka keldrikorrust. Vallavalitsus on küsinud tööprojekti hinda ja teeb ettepaneku see lisada eelarvesse 2017 aastal. Tööde tegemise kava saaks olla selline, et tööprojekt valmib neljandas kvartalis ning ka ehitushanke saaks ette valmistada nii, et töödega saaks alustada 2018 kevadel. Tööde maht võimaldab ehituse realiseerida 2018 jooksul. Toetame eelarvesse tööprojekti koostamise ja projektiekspertiisi kulude katteks **20 000** euro lisamist. Laenuvahendeid pole vaja kaasata enne 2018 aastat.

**Olev Liivandi ettepanek**: Samuti alustada Aruküla kooli staadioni ehitamist 2017 neljandas kvartalis 200 000 euro eest—oleks võimalik teha mullatööd ja kommunikatsioonid. Objekt lõpetataks sept. 2018

**Vallavalitsuse seisukoht**: Ei toeta lisamist 2017 eelarvesse. Plaanide kohaselt on 2018 eelarves ja töömahult peaks mahtuma ühte eelarveaastasse.

**Andre Sepa ettepanek**

Suurendada kulusid Aruküla Lasteaed, tunnus 091105 55.

10 000 EURi võrra lasteaia saali, eeskätt põranda remondiks, kuna lasteaed töötab täisvõimsusel, põrand on originaalne, esialgne ja vajab hädasti puhastust ja lihvimist, et kasutada seda hoone ainsa esindus ja võimlemissaalina kuni planeeritava uue saali valmimiseni.

**Vallavalitsuse seisukoht**: sellisel viisil pole mõistlik realiseerida. Põrand vajab vahetamist mitte iluravi. Tööde maksumus orienteeruvalt 13 000 eurot. Lasteaia AK kohaselt on 2017 planeeritud saaliremont. Plaaniti raha lisada lisaeelarvega ja. Maksumus (põranda vahetus + seinte remont) **21 000** eurot.

**Andre Sepa ettepanek**

Suurenda kulusid Maanteetransport (valla teed), tunnus 04510 55 või 15

20 000 EURi võrra kõnnitee ehituseks. Kõnnitee rajamiseks algusega Aruküla koolihoone bussipeatusest kuni Pärnamäest alla. See on üks ohtlikumaid kohti alevikus. Eriti hommikusel ja peale tunde pole õpilastel võimalk turvaliselt seda lõiku läbida. Lõigul on lõppenud ka surmaga õnnetus (2013) Summa võib eelarve menetluse käigus vastavalt hinnangutele ka täpsustuda ja vastavalt ka eelarves korrigeerida.

**Vallavalitsuse seisukoht:** Ei toeta. On juba eelarvesse haaratud ja projekteerimistööd toimuvad alates 2016 sügisel. Sisaldub PKT meetmest rahastataval real. Täpsustame vastava eelarverea selgitust 2017 eelarveprojekt seletuskirja investeeringute tabelis.

**Andre Sepa ettepanek**

Suurendada kulusid Tänavavalgustus, tunnus 06400 55 või 15.

9000 EURi võrra. Summa on vajalik Arukülas Tallinna mnt alguse (mõisa allee valgustamiseks) See on väga ohtlik, ilma kõnniteeta lõik, kus kõnniteed planeeritakse juba pikalt aga seniks on see vajalik lahendada valgustuspostidega, et tagada esmane turvalisus. Kuskilt ei nähtu, et seda oleks 2017 planeeritud, kui on siis taandan selle ettepaneku

**Vallavalitsuse seisukoht**: ei toeta ettepanekut. Tuleb panustada plaanipärasele tegevusele ja maksumaksja vahendite tõhusale ja mõjusale kasutamisele. Plaanipärane tegevus on – lõpetada 2017 kergliiklustee II etapp ja alustada III (kõnealune lõik) etapiga. Olemasoleva projekti kohaselt on lõigule ette nähtud 18 valguspunkti. Ühe valguspunkti orienteeruv hind vastavalt 2016 RH-tele Raasikul on 1800 euri, seega maksumus oleks ca 32000 euri. Vallavalitsuse ettepanek – mitte raisata raha poolikule (veel vähem ajutisele) lahendusele ja lähtuda plaanipäraselt ning valgustus rajada koos KLT-ga.

**Andre Sepa ettepanek**

Suurendada valla eelarvest palka saavate töötajate töötasusid lisaks planeeritule veel 240 000 EURi võrra. Eelis suurendamist vajavad lasteaia õpetaja abid, personal ja õpetajad. Riigi poolne õpetaja miinimumpalk tõuseb 2017 aasta septembrist 1050 EURini, keskmine palk 1260 EURini.

Meie lasteaia õpetaja palk on pakutud 820 EURi ja õpetaja abidel 510 EURi mis on kindlasti maakonna väiksemaid. On omavalitsusi, kes on säilitanud kooli ja lasteaia palgamäärad, kui ka neid kes seda ei suuda. Aga vahed ei tohiks liialt suureks käriseda.

Summast peaks olema võimalik suurenda palkasid lisaks 5-10 % mis võiksid jääda vallavalitsuse arvutada ja vastava komisjoni ettepanekut arvestav.

**Vallavalitsuse seisukoht**: pakutud viisil ei toeta. Lasteaiaõpetajate palk tõuseb planeeritult 7,9%. Lasteaia õpetajate palga kasvatamine on momendil arutlusel riigitasandil. Septembriks pakutakse välja metoodika, sj ka vahendid, mille arvelt tõstmine toimuda saaks. Vallavalitsuse ettepanek on riigi sammud ära oodata ja otsustada pärast nende selgumist. Annab ka võimaluse palgaastmestiu struktuuri ajakohastamiseks.

Kiiremat tegutsemist võimaldaks süsteemi muutus. Minnes üle ühe õpetaja ja kahe abi süsteemile oleks võimalik tõsta kohselt nii õpetajate kui abide töötasu. Paraku süsteemi muutus ei leia toetust ei allasutustes ega lastevanemate hulgas.

**EMK ettepanek**: Raasiku alevikus Jaama tn äärde paigaldada paar-kolm ajutist valgustit.

**Vallavalitsuse seisukoht**: ei toeta, sest 2017 aastal esitatakse PKT meetmesse Raasiku KLT projekt, mis ei saanud rahastust 2016 aastal põhjusel, et maaomanikega polnud vormistatud maa kasutust notariaalselt. Tänaseks on maaomanikega kokkulepped sõlmitud (va üks) ja projekti täiendatud. Üheks täienduseks on Jaama tn-le KLT lõigu lisamine. Selle tööga lahendatakse ka valgustus. Ajutise lahenduse paigaldamine ei ole põhjendatud ja on maksumaksja vahenditega ebamõistlik ümberkäimine.

**Täiendava laenu võtmise võimalustest 2018**

2017 aastast lisandub Danske Bank’a 2 mln laenu põhiosa tagasimaksete ja intresside kulu. Aastane kulu on ca 210 400 eurot. Alates 2018 juunist lõppeb ära Aruküla PK laen, mille aastane kulu ca 86 000 eurot.

Samal ajal kasvavad ka põhitegevuse kulud (palgad, teed, hoonete ülalpidamine…). Selleks, et kasvava laenukoormusega toime tulla ei tohi põhitegevuse kulud kasvada sama palju kui tulud st peame kasvatama põhitegevuse tulemit, mis on vahend investeeringuteks sh toetusprojektide omafinantseeringu osa ja laenude teenindamiseks.

Kehtivat eelarvestrateegiat kaasajastades 2016 ja 2017 osas on näha, et 2018 aasta täiendava laenu võtmise võimekus on kuni 500 000 eurot, mis suurendab aastast laenutagasimaksete koormust ca 50 000 euro võrra tingimusel, et saame selle laenu sarnase intressimääraga mis on Raasiku PK laen.